b'\n_START_ARTICLE_\nPirminis vie\xc5\xa1as si\xc5\xablymas\n_START_PARAGRAPH_\nPirminis vie\xc5\xa1as si\xc5\xablymas (angl. Initial Public Offering, IPO) \xe2\x80\x93 pirminis vie\xc5\xa1as akcij\xc5\xb3 si\xc5\xablymas visuomenei. Tai yra tradicin\xc4\x97 investicini\xc5\xb3 bank\xc5\xb3 veiklos sritis.\n_START_SECTION_\nVykdymas\n_START_PARAGRAPH_\nVie\xc5\xa1as si\xc5\xablymas vykdomas emitentui (bendrovei) sudarant sutart\xc4\xaf su tarpininku, kuris, i\xc5\xa1tyr\xc4\x99s paklaus\xc4\x85, nustato i\xc5\xa1leid\xc5\xbeiam\xc5\xb3 vertybini\xc5\xb3 popieri\xc5\xb3 kain\xc4\x85 ir po to juos platina investuotojams. Vie\xc5\xa1\xc4\x85j\xc4\xaf akcij\xc5\xb3 si\xc5\xablym\xc4\x85 gali daryti tik akcin\xc4\x97s bendrov\xc4\x97s ar j\xc5\xb3 akcininkai, o u\xc5\xbedarosioms akcin\xc4\x97ms bendrov\xc4\x97ms t\xc4\x85 daryti draud\xc5\xbeiama. IPO procesas gali trukti beveik pus\xc4\x99 met\xc5\xb3. O akcij\xc5\xb3 platinimas \xe2\x80\x93 paprastai 2\xe2\x80\x933 savaites._NEWLINE_Pirminis vie\xc5\xa1as si\xc5\xablymas daugiau siejamas su pirminiu vie\xc5\xa1uoju akcij\xc5\xb3 si\xc5\xablymu, ta\xc4\x8diau vie\xc5\xa1ai platinamos gali b\xc5\xabti ir obligacijos ar kiti vertybiniai popieriai. Pirminis vie\xc5\xa1asis akcij\xc5\xb3 si\xc5\xablymas yra tada, kai bendrov\xc4\x97, kurios akcijos iki tol nebuvo kotiruojamos bir\xc5\xbeoje, i\xc5\xa1leid\xc5\xbeia akcijas \xc4\xaf pirmin\xc4\x99 apyvart\xc4\x85 ir vie\xc5\xa1ai pasi\xc5\xablo \xc4\xafsigyti daugeliui investuotoj\xc5\xb3. Vie\xc5\xa1\xc4\x85j\xc4\xaf akcij\xc5\xb3 si\xc5\xablym\xc4\x85 gali daryti ir bendrov\xc4\x97, jau esanti bir\xc5\xbeoje. Toks procesas vadinsis antriniu akcij\xc5\xb3 si\xc5\xablymu (angl. secondary public offering). IPO galimas ir tuo atveju, kai vie\xc5\xa1ajam si\xc5\xablymui akcijas i\xc5\xa1leid\xc5\xbeia ne pati bendrov\xc4\x97, o jas vie\xc5\xa1ai parduoda vienas ar keli stambieji akcininkai (angl. offer for sale)._NEWLINE_Emitento tikslas \xe2\x80\x93 bendrovei pritraukti papildomo kapitalo. Be to, gali b\xc5\xabti siekiama platesn\xc4\x97s reklamos, nustatyti akcij\xc5\xb3 kain\xc4\x85, didinti bendrov\xc4\x97s skaidrum\xc4\x85, sukurti pastov\xc5\xb3 savinink\xc5\xb3 rat\xc4\x85 ir kt.\n_START_SECTION_\nPasirengimas\n_START_PARAGRAPH_\nVie\xc5\xa1ajam akcij\xc5\xb3 si\xc5\xablymui vykdyti samdomi investicij\xc5\xb3 bankininkai, o \xc5\xa1ie \xc4\xaf pagalb\xc4\x85 pasitelk\xc4\x99 teisininkus parengia vie\xc5\xa1ojo si\xc5\xablymo dokument\xc4\x85, vadinam\xc4\x85 prospektu (Prospektas \xe2\x80\x93 dokumentas, kuriame pateikiama informacija apie nauj\xc4\x85 vertybini\xc5\xb3 popieri\xc5\xb3 emisij\xc4\x85. Jame pateikiama smulki bendrov\xc4\x97s finansin\xc4\x97 ataskaita ir informacija apie tai, kaip bus panaudotos u\xc5\xbe akcijas gautos pajamos.). Prie\xc5\xa1 rengiant prospekt\xc4\x85, daromas bendrov\xc4\x97s, kurios akcijos bus platinamos, i\xc5\xa1samus teisinis, finansinis ir verslo patikrinimas. Per j\xc4\xaf surinkta informacija v\xc4\x97liau skelbiama min\xc4\x97tame prospekte. J\xc4\xaf tvirtina Vertybini\xc5\xb3 popieri\xc5\xb3 komisija. Dokumente pristatoma \xc4\xafmon\xc4\x97, nurodoma, kokios akcijos ir kokia tvarka parduodamos. Bendrov\xc4\x97 tur\xc4\x97dama patvirtint\xc4\x85 prospekt\xc4\x85 kreipiasi \xc4\xaf visuomen\xc4\x99, si\xc5\xablydama jai \xc4\xafsigyti akcij\xc5\xb3._NEWLINE_Rinkos tyrimams vykdyti yra parengiamas preliminarus prospektas, kuriame i\xc5\xa1d\xc4\x97stoma visa investuotojui svarbi informacija apie emitent\xc4\x85 bei i\xc5\xa1leid\xc5\xbeiamus vertybinius popierius ir \xc5\xa1\xc4\xaf prospekt\xc4\x85 pateikus atitinkamai prie\xc5\xbei\xc5\xabros institucijai, organizuojami susitikimai su potencialiais investuotojais, pristatoma emisija. Atsi\xc5\xbevelgiant \xc4\xaf investuotoj\xc5\xb3 bei analitik\xc5\xb3 si\xc5\xablymus, nustatoma optimali vertybini\xc5\xb3 popieri\xc5\xb3 kaina._NEWLINE_Nusta\xc4\x8dius kain\xc4\x85 ir patvirtinus galutin\xc4\xaf prospekt\xc4\x85 toliau vykdomas vertybini\xc5\xb3 popieri\xc5\xb3 pasira\xc5\xa1ymas, kurio tvarka priklauso nuo tarpininko ir emitento tarpusavio sutarties pob\xc5\xabd\xc5\xbeio.'